**ANEXĂ**

**Normele speciale privind caracterul şi mărimea zonelor de protecţie sanitară şi hidrogeologică**

**Capitolul I. Dispoziţii generale**

**Art.1.** În jurul lucrărilor de captare, construcţiilor şi instalaţiilor destinate alimentării cu apă potabilă, surselor de apă potabilă destinate îmbutelierii, surselor de ape minerale utilizate pentru cura internă sau pentru îmbuteliere, lacurilor şi nămolurilor terapeutice, în conformitate cu [art. 5 alin. (1) din Legea apelor nr. 107/1996](http://legislatie.just.ro/Public/DetaliiDocumentAfis/8565#id_artA46), cu modificările şi completările ulterioare, se instituie zone de protecţie sanitară şi perimetre de protecţie hidrogeologică, în scopul prevenirii pericolului de alterare a calităţii surselor de apă şi, respectiv, a lacurilor şi a nămolurilor terapeutice.

**Art.2.** (1)Sunt supuse prevederilor Normelor speciale privind caracterul şi mărimea zonelor de protecţie sanitară şi hidrogeologică, denumite în continuare norme, următoarele obiective:

a) sursele de ape subterane sau de suprafaţă, precum şi captările aferente acestora folosite pentru alimentarea centralizată cu apă potabilă a populaţiei, a agenţilor economici din industria alimentară şi farmaceutică, a unităţilor sanitare şi social-culturale, construcţiile şi instalaţiile componente ale sistemelor pentru alimentare cu apă potabilă;

b) zăcămintele de ape minerale şi captările aferente acestora utilizate pentru cura internă sau pentru îmbuteliere, instalaţiile de îmbuteliere şi instalaţiile de exploatare a nămolurilor terapeutice;

c) lacurile şi nămolurile terapeutice;

d) captările de ape subterane sau de suprafaţă folosite pentru îmbutelierea apei potabile, alta decât apa minerală naturală.

(2) Fac excepţie de la prevederile prezentelor norme sursele de ape geotermale, sursele de ape minerale şi termominerale folosite în cura externă, sursele de ape industriale ale agenţilor economici, sursele de ape subterane din gospodăriile individuale pentru exploatarea cărora nu se folosesc instalații sau se folosesc instalații de capacitate mică de până la 0,2 l/s, destinate exclusiv satisfacerii necesităților gospodăriei proprii.

**Art. 3.** (1)Protecţia sanitară a obiectivelor prevăzute la art. 2 se realizează prin aplicarea măsurilor de protecţie a calităţii apelor, stabilite prin actele normative în vigoare, precum şi prin instituirea în teren a următoarelor zone de protecţie, cu grade diferite de risc faţă de factorii de poluare, şi anume:

a) zona de protecţie sanitară cu regim sever;

b) zona de protecţie sanitară cu regim de restricţie;

c) perimetrul de protecţie hidrogeologică.

(2) Pentru captările de apă de suprafață și pentru construcțiile și instalațiile componente ale sistemelor de alimentare cu apă potabilă/minerală se instituie doar zona de protecție sanitară cu regim sever, care va fi dimensionată conform art.17, respectiv art.30 din prezentele Norme.

(3) Pentru captările de ape subterane (foraje, drenuri, puțuri de diametru mare, captări de izvoare) se instituie toate cele 3 zone de protecție prevăzute la art. 3 (1), cu excepția cazurilor în care studiul hidrogeologic demonstrează că sunt întrunite condițiile de aplicare a art.14 din prezentele Norme.

**Art.4.** În zonele de protecţie sanitară şi hidrogeologică, instituite pentru obiectivele prevăzute la art. 2, se impun, diferenţiat, măsuri specifice în scopul evitării contaminării sau impurificării apelor şi, respectiv, a lacurilor şi nămolurilor terapeutice.

**Art. 5.** Zona de protecţie sanitară cu regim sever cuprinde terenul din jurul tuturor obiectivelor prevăzute la art. 2 şi asigură protectia lucrarilor de captare împreună cu instalaţiile aferente împotriva oricărei contaminări.

**Art. 6.** Zona de protecţie sanitară cu regim de restricţie cuprinde terenul din jurul zonei de protecţie sanitară cu regim sever a captărilor de ape subterane şi asigura protecția acestor surse în special împotriva contaminării cu agenţi patogeni precum şi faţă de alte contaminări care pot determina alterarea calitatii apei.

**Art. 7** Perimetrul de protecţie hidrogeologică cuprinde arealul din jurul captărilor de ape subterane, care are rolul de a asigura protecţia sursei de apă subterană împotriva contaminării accidentale cu substanţe greu degradabile sau nedegradabile, prevăzute în Hotărârea Guvernului nr. 570/2016.

**Art. 8.** Etapele necesare pentru instituirea zonelor de protectie sanitara si a perimetrelor de protecţie hidrogeologică, incluse în documentaţiile tehnice prevăzute la art. 2 alin. (1) din hotărâre întocmite pentru obiectivele prevăzute la art. 2 alin.(1) din norme, sunt:

a) realizarea de studii hidrogeologice pentru dimensionarea zonelor de protecţie sanitară a captărilor de ape subterane, lacurilor şi nămolurilor terapeutice care să includă planurile de situaţie cu zonele de protecţie delimitate; în cazul captărilor de ape de suprafaţă este suficientă fundamentarea delimitării zonelor de protecţie printr-o notă explicativă atașată planului de situație;

b) transmiterea de către deţinătorii/operatorii captărilor a planurilor de situaţie cu delimitarea zonelor de protecţie din documentaţiile de fundamentare ce stau la baza emiterii autorizaţiilor de gospodărire a apelor de către deţinătorul/operatorul captării către autorităţile publice locale competente, în vederea includerii acestora în documentaţiile de urbanism, în termen de 30 de zile de la emiterea autorizației de gospodărire a apelor respective.

c) transmiterea de către deţinătorii/operatoriisurselor de ape minerale, a lacurilor și nămolurilor terapeutice a planurilor de situaţie cu delimitarea zonelor de protecţie din documentaţiile de fundamentare ce stau la baza emiterii ordinului ministrului sănătății către autorităţile publice locale competente, în vederea includerii acestora în documentaţiile de urbanism, în termen de 30 de zile de la emiterea ordinului.

d) refacerea cu respectarea prezentelor norme a documentaţiilor de urbanism existente în care nu au fost luate în considerare şi marcate zonele de protecţie sanitară şi hidrogeologică, în termen de un an de la intrarea în vigoare a acestora.

**Capitolul II. Factorii ce reprezintă riscuri de poluare a apei potabile și mecanismul poluării**

 **Art. 9.** Procesul de poluare a apei potabile poate avea loc ca urmare a activităţii umane, economice şi sociale, principalele riscuri fiind:

1. poluarea cu agenţi patogeni: bacterii, virusuri sau alte organisme vii;

2. poluarea chimică cu:

a) substanţe fitofarmaceutice provenite din combaterea dăunătorilor în agricultură şi silvicultură, precum şi compuşi ai azotului, fosforului şi potasiului rezultaţi din aplicarea îngrăşămintelor în agricultură;

b) substanţe chimice provenite din activitatea industrială sau din utilizarea produşilor chimici ca: fenoli, gudroane, detergenţi, petrol şi reziduuri de petrol, uleiuri, combustibili lichizi, coloranţi, cianuri, metale grele şi altele asemenea;

c) substanţe radioactive;

3. poluarea termică cu ape cu temperatura ridicată evacuate de la instalaţiile de răcire ale unităţilor industriale.

**Art. 10.** Micşorarea sau evitarea influenţei factorilor de poluare se face prin fenomenele de autopurificare şi diluţie, precum şi prin măsuri speciale de interdicţie a unor activităţi, de utilizare cu restricţii a terenurilor în zonele de protecţie sanitară şi de folosire a tuturor mijloacelor şi tehnologiilor de prevenire a poluării solului şi a apelor subterane în realizarea lucrărilor şi activităţilor situate în perimetrele de protecţie hidrogeologică.

**Capitolul III. Indicaţii tehnice pentru dimensionarea zonelor de protecţie sanitară a captărilor de apă potabilă din subteran şi de ape minerale utilizate pentru cura internă şi pentru îmbuteliere**

**Art.11.** În vederea evitării oricărei posibilităţi de impurificare a apei, dimensionarea zonelor de protecţie se va face luându-se în considerare toţi factorii locali, naturali şi antropici, care pot interveni în impurificarea apei, şi anume:

a) caracteristicile geomorfologice, geotectonice şi geotehnice ale zonei;

b) structura şi parametrii hidrogeologici ai stratelor situate deasupra acviferului captat;

c) structura şi parametrii hidrogeologici ai acviferului captat;

d) calitatea apelor de suprafaţă, în cazurile când acestea sunt în legătură hidraulică cu acviferul captat;

e) regimul de exploatare a captărilor;

f) sursele punctuale şi difuze de poluare existente;

g) alte aspecte constatate în teren.

**Art.12** (1) Dimensiunile şi configuraţia zonelor de protecţie pentru captările de ape subterane se stabilesc de către unităţile atestate de autoritatea publică centrală din domeniul apelor, prin studii hidrogeologice elaborate în conformitate cu “Instrucțiunile privind delimitarea zonelor de protecţie sanitară şi a perimetrului de protecţie hidrogeologică pentru captările de ape subterane”, aprobat prin ordin al conducătorului autorităţii publice centrale din domeniul apelor;

(2) Deţinătorii şi/sau operatorii cu orice titlu ai captărilor de ape subterane destinate alimentarii centralizate cu apă potabilă vor supune studiile hidrogeologice prevăzute la alin. (1) expertizei efectuate în cadrul Institutului Naţional de Hidrologie şi Gospodărire a Apelor.

(3) Zonele de protecţie stabilite pentru toate obiectivele prevăzute la Art. 2 (1) al Normelor se înscriu în poligoane care se reprezintă pe planuri de situaţie, la o scară corespunzătoare şi vor fi însoţite de tabele cu coordonatele Stereo 70 determinate ale vârfurilor poligoanelor.

(4) Coordonatele Stereo 70 ale vârfurilor poligoanelor care delimitează zonele de protecţie vor fi materializate în urma ridicării topografice efectuate la instituirea pe teren a zonelor respective. Aceste coordonate definitive se vor include în documentaţia pentru obţinerea autorizaţiei de gospodărire a apelor.

**Art. 13.** Principiile de dimensionare a zonelor de protecţie pentru captările de ape subterane au la bază aplicarea selectivă a criteriilor de dimensionare, în funcţie de condiţiile specifice fiecărei captări, astfel încât suprafeţele delimitate să asigure protecţia corespunzătoare gradului lor de risc:

a) la dimensionarea zonelor de protecţie sanitară cu regim sever şi cu regim de restricţie precum şi a perimetrului de protecţie hidrogeologică se utilizează, de regulă, criteriul timpului de tranzit prin acvifer al unei particule de apă hidrodinamic active, folosindu-se în calcule parametrii hidrogeologici ai acviferului;

b) mărimea zonei de protecţie sanitară cu regim sever se determină astfel încât să fie asigurat un timp de tranzit în subteran de minimum 20 de zile pentru orice particulă de apă presupusă contaminată care s-ar infiltra la limita acestei zone şi care ar ajunge la locul de captare a apei. În cazul captărilor de izvoare la care nu există suficiente date pentru aplicarea metodelor de dimensionare bazate pe determinarea timpului de tranzit, dimensiunile zonei de protecţie sanitară cu regim sever vor fi de minimum 50 m amonte, şi 20 m lateral, de o parte şi de alta a captării. În cazul captărilor prin drenuri la care nu exista suficiente date pentru aplicarea metodelor de dimensionare bazate pe determinarea timpului de tranzit, dimensiunile zonei de protecţie sanitară cu regim sever vor fi de minimum 50 m amonte, 20 m aval de captare şi 20 m lateral, de o parte si de alta a captării, pe direcţia de curgere a apelor subterane

c) mărimea zonei de protecţie cu regim de restricţie se determină luând în considerare un timp de tranzit în subteran de minimum 50 de zile de la punctul de infiltrare pana la locul captării. În cazul captărilor de izvoare la care nu exista suficiente date pentru aplicarea metodelor de dimensionare bazate pe determinarea timpului de tranzit, dimensiunile zonei de protecţie sanitară cu regim de restricție vor fi de minimum 100 m amonte şi 40 m lateral, de o parte şi de alta a captării dacă izvoarele provin din acvifere poroase sau fisurale, și de minimum 150 m amonte și 40 m lateral dacă izvoarele provin din acvifere carstice. În cazul captărilor prin drenuri la care nu exista suficiente date pentru aplicarea metodelor de dimensionare bazate pe determinarea timpului de tranzit, dimensiunile zonei de protecţie sanitară cu regim sever vor fi de minimum 100 m amonte, 40 m aval de captare şi 40 m lateral, de o parte şi de alta a captării, pe direcţia de curgere a apelor subterane. Distantele minime mentionate se masoara de-a lungul pantei terenului.

d) mărimea perimetrului de protecţie hidrogeologică se determină de regulă luând în considerare un timp de tranzit în subteran de minimum 10 ani de zile de la punctul de infiltrare, până la locul captării. In cazul drenurilor și captărilor de izvoare la care nu există suficiente date pentru aplicarea metodelor de dimensionare bazate pe determinarea timpului de tranzit, dimensiunile perimetrului de protecţie hidrogeologică vor fi determinate prin folosirea celorlalte metode prevăzute în “Instrucțiunile privind delimitarea zonelor de protecţie sanitară şi a perimetrului de protecţie hidrogeologică pentru captările de ape subterane”.

Art. 14 - În cazul forajelor care exploatează acvifere de adâncime sub presiune, care se alimentează prin zonele de aflorare de la capetele de strat şi care sunt executate astfel încât să realizeze condiţiile de izolare a stratului captat faţă de suprafaţa terenului şi faţă de stratele acvifere superioare vulnerabile la poluare, care beneficiază de protecție litologică favorabilă conform instrucțiunilor ......, se instituie numai zona de protecţie sanitară cu regim sever, având forma unui cerc cu raza de 10 m si cu centrul pe poziţia forajului. Zona de protecţie sanitară cu regim sever va coincide cu zona de protecţie sanitară cu regim de restricție. In cazul în care nu sunt îndeplinite simultan condițiile de izolare constructivă și protecție litologică naturală menționate mai sus, zonele de protecţie sanitară și hidrogeologică se dimensionează și se instituie la fel ca pentru celelalte foraje.

**Art.15.** Terenurile pe care s-au executat lucrări deschise pentru aducţiunea apei, precum şi bazine de infiltrare sau alte amenajări realizate în scopul realimentării artificiale a acviferului exploatat vor fi incluse integral în zona de protecţie sanitară cu regim sever a lucrărilor de captare.

**Art. 16**(1) Zona de protecţie sanitară cu regim sever, cu excepţia celei instituite pentru aducţiuni şi reţele de distribuţie, se va împrejmui şi se va marca prin plăcuţe avertizoare. Înălţimea şi tipul împrejmuirii, marcajele şi distanţa între acestea se stabilesc de către deţinătorul şi/sau operatorul captării, construcţiilor şi instalaţiilor, de comun acord cu autoritatea de gospodărire a apelor, astfel încât să fie oprit accesul populaţiei, animalelor şi utilajelor de orice fel. Pot fi exceptate de la împrejmuire şi acele zone care se găsesc în locuri greu accesibile persoanelor fizice datorită configuraţiei terenului.

(2) Limitele zonei de protecţie sanitară cu regim de restricţie vor fi marcate de către deţinătorul şi/sau operatorul captării prin borne sau semne vizibile, cu menţiunea: zonă de protecţie sanitară. Tipul şi înălţimea marcajelor, precum şi distanţa dintre ele se stabilesc de către deţinătorul şi/sau operatorul captării, de comun acord cu autoritatea de gospodărire a apelor. Marcajele se amplasează pe teren de către deţinătorul şi/sau operatorul captării, împreună cu reprezentanţii consiliului local şi cu deţinătorii terenurilor, astfel încât de la fiecare marcaj să se vadă celelalte două marcaje învecinate.

**Capitolul IV. Mărimea zonei de protecţie sanitară cu regim sever pentru captările din surse de suprafaţă şi pentru lacurile şi nămolurile terapeutice**

**Art. 17**(1) Pentru captările din cursurile de apă zona de protecţie sanitară cu regim sever va fi determinată după caracteristicile locale ale albiei. Dimensiunile minime ale acesteia vor fi de:

a) 100 m, pe direcţia amonte de priză;

b) 25 m, pe direcţia aval de ultimele lucrări componente ale prizei;

c) 25 m lateral, de o parte şi de alta a prizei.

(2) Când dimensiunea laterală nu poate fi respectată, vor fi executate lucrări compensatorii.

(3) Pentru captările din lacuri, zona de protecţie sanitară cu regim sever va avea următoarele dimensiuni minime, măsurate la nivelul minim de exploatare al captării:

a) 100 m radial, pe apă, faţă de locul în care este situat punctul de captare;

b) 25 m radial, pe malul unde este situată priza.

(4) Pentru lacurile şi nămolurile terapeutice zona de protecţie sanitară cu regim sever cuprinde toată suprafaţa apei lacului, iar pe mal are 5 m lăţime în jurul lacului.

**Art. 18** Zona de protecţie sanitară cu regim sever se va marca pe suprafaţa apei prin geamanduri sau prin alte semne convenţionale vizibile şi se va împrejmui pe maluri, împrejmuirea fiind marcată cu plăcuţe avertizoare. Suprafaţa astfel delimitată va fi păstrată curată prin grija deţinătorului captării, care va lua măsurile de protecţie corespunzătoare, prevăzute în capitolul VII al prezentelor norme.

**Capitolul V. Măsuri referitoare la utilizarea terenurilor cuprinse în perimetrele de protecţie hidrogeologică**

**Art.19**(1) În perimetrele de protecţie hidrogeologică măsurile de protecţie au drept scop păstrarea regimului de alimentare a acviferelor cât mai aproape de cel natural, precum şi evitarea poluării apelor subterane şi a lacurilor şi nămolurilor terapeutice cu substanţe poluante greu degradabile sau nedegradabile, în special cu substanţe radioactive şi cu substanţe periculoase şi prioritar periculoase prevăzute în anexa A la Programul de eliminare treptată a evacuărilor, emisiilor şi pierderilor de substanţe prioritar periculoase, aprobat prin [Hotărârea Guvernului nr. 570/20](http://legislatie.just.ro/Public/DetaliiDocumentAfis/61824)16.

(2) În perimetrele de protecție hidrogeologică se interzice amplasarea de lucrări miniere (balastiere, exploatări de turbă, cariere de piatră) sau petroliere ( foraje de explorare/exploatare hidrocarburi), execuţia lucrărilor de drenaj precum și a altor lucrări prin care se înlătură sau se diminuează semnificativ stratul acoperitor, protector al acviferului.

(3) În cadrul procedurii de reglementare din punct de vedere a gospodăririi apelor a tuturor lucrărilor situate în perimetrele de protecţie hidrogeologică, se vor lua în considerare, în baza studiilor de specialitate, posibilele efecte ale acestor lucrări asupra captărilor de ape subterane şi a lacurilor şi nămolurilor terapeutice, impunându-se toate măsurile de precauţie necesare pentru prevenirea poluării acestora cu substanţe greu degradabile sau nedegradabile, precum şi pentru prevenirea sau compensarea modificărilor semnificative a regimului de regenerare a resurselor de apă exploatate.

**Art. 20**(1) Pentru toate lucrările şi activităţile de pe terenurile situate în perimetrele de protecţie hidrogeologică este necesară evaluarea impactului asupra mediului în cadrul procedurii de reglementare din punct de vedere al protecţiei mediului.

(2) Studiul de evaluare a impactului asupra mediului trebuie să prevadă toate măsurile necesare pentru prevenirea pătrunderii oricăror substanţe poluante greu degradabile sau nedegradabile în apele subterane sau în lacurile şi nămolurile terapeutice, măsuri care vor constitui condiţii impuse prin actul de reglementare.

**Capitolul VI Măsuri cu privire la exploatarea şi amenajarea terenurilor incluse în zonele de protecţie sanitară cu regim de restricţie**

**Art. 21**(1) Terenurile cuprinse în zona de protecţie sanitară cu regim de restricţie pot fi exploatate agricol de către deţinătorii acestora, dar cu interzicerea:

a) utilizării îngrăşămintelor naturale şi chimice;

b) utilizării substanţelor fitosanitare;

c) irigării cu ape uzate, chiar epurate complet;

d) amplasării grajdurilor şi coteţelor de animale şi a depozitării de gunoi animalier;

e) păşunatului şi însilozării nutreţurilor;

f) amplasării de sere şi de iazuri piscicole.

(2) În vederea respectării prevederilor alin. (1) deţinătorii şi/sau operatorii captărilor de ape subterane, cu excepţia celor prevăzute la art. 14, vor întocmi şi vor ţine la zi un inventar al folosinţei terenurilor aflate în zona de protecţie sanitară cu regim de restricţie a captărilor respective.

**Art. 22** In afara măsurilor restrictive prevăzute la art. 21 alin. (1), pe aceste terenuri sunt interzise:

a) amplasarea de abatoare, triaje de cale ferată, baze auto;

b) amplasarea de bazine neetanşe pentru ape reziduale, puţuri absorbante, haznale cu groapă simplă;

c) amplasarea de linii de garare, parcări și alte unități de transport de mărfuri;

d) depozitarea de carburanţi, lubrifianti, combustibili solizi - lemne și cărbuni;

e) amplasarea de balastiere, exploatări de turbă, cariere de piatră, sonde de petrol, lucrari de drenaj sau alte lucrari prin care se diminuează stratul acoperitor, protector al acviferului;

f) constructii pentru activitati industriale și agricole, precum: grajduri, silozuri, depozite de îngrășăminte și de substanțe fitosanitare,

g) amplasarea de campinguri, terenuri de sport și de ștranduri,

h) spălarea mașinilor și efectuarea schimburilor de ulei;

i) transportul pe conducte subterane al substantelor poluante de orice fel, cu excepția conductelor de canalizare a obiectivelor situate în interiorul zonei de protecție sanitară cu regim de restricție, pentru care trebuie prevazute măsuri stricte de protecție și de asigurare a etanșeității.

j) amplasarea de şantiere de construcţii şi depozite de materiale aferente;

k) spălarea cisternelor care transportă ape uzate menajere;

 l) depozitarea substanţelor radioactive sau a altor substanţe poluante provenite din activitatea industrială, ca: fenoli, gudroane, detergenţi, substanţe fitosanitare, petrol şi reziduuri de petrol, uleiuri, combustibili lichizi, coloranţi, cianuri, metale toxice etc.;

m) amplasarea de aeroporturi, unităţi militare şi efectuarea de manevre militare;

n) defrişarea prin orice metodă a arborilor şi arbuştilor din păduri;

**Capitolul VII. Măsuri cu privire la utilizarea suprafețelor incluse în zonele de protecţie sanitară cu regim sever**

**Art. 23.** Terenurile cuprinse în zona de protecţie sanitară cu regim sever vor putea fi folosite numai pentru asigurarea exploatării şi întreţinerii sursei, construcţiei şi instalaţiei de alimentare cu apă.

**Art.24.** În zonele de protecţie sanitară cu regim sever instituite pentru captările de ape subterane, precum şi în partea de pe mal a zonelor de protecţie sanitară cu regim sever instituite pentru sursele de apă de suprafaţă, sunt interzise toate activităţile prevăzute pentru zona de protecţie sanitară cu regim de restricţie, precum şi:

a) amplasarea de construcţii sau amenajări care nu sunt legate direct de exploatarea sursei şi a instalaţiilor;

b) efectuarea de explozii, săpături şi excavaţii de orice fel;

c) depozitarea de materiale, cu excepţia celor strict necesare exploatării sursei şi a instalaţiilor. În aceste cazuri se vor lua măsuri pentru a preîntâmpina pătrunderea în sol a oricăror substanţe poluante;

d) traversarea zonei de către sisteme de canalizare pentru ape uzate, cu excepţia celor ce se colectează prin canalizarea aferentă obiectivului protejat. În aceste cazuri se vor lua măsuri de asigurare a etanşeităţii sistemelor de canalizare.

**Art.25.** În zonele de protecţie sanitară cu regim sever, instituite pentru apele de suprafaţă, sunt, de asemenea, interzise:

a) deversarea de ape uzate, chiar dacă sunt epurate;

b) navigarea şi acostarea de ambarcaţiuni, oprirea acestora şi acostarea plutelor şi a lemnului flotant, în alte condiţii decât cele stabilite la instituirea zonei de protecţie sanitară cu regim sever;

c) pescuitul şi scăldatul;d) recoltatul gheţii şi morăritul pe apă, precum şi adăparea animalelor.

**Art. 26.** În zona de protecţie sanitară cu regim sever se vor lua următoarele măsuri de protecţie:

a) nu sunt permise nici un fel de intervenţii asupra stratului de sol activ şi depozitelor acoperitoare ale acviferului;

b) terenul aferent zonei de protecţie sanitară cu regim sever va fi protejat împotriva eroziunii şi inundaţiilor, toate lucrările vechi de excavaţii deschise şi galerii, canale, puţuri, foraje, pâlnii de explozii vor fi asigurate pentru prevenirea infiltrării apelor cu potenţial poluant.

**Art. 27**(1) Terenurile agricole cuprinse în zonele de protecţie sanitară cu regim sever vor putea fi exploatate numai pentru culturi de plante perene, de plante păioase şi de pomi fructiferi, în condiţii care să nu provoace degradarea lucrărilor de alimentare cu apă.

(2) Pe terenurile agricole din zona de protecţie sanitară cu regim sever sunt interzise:

a) utilizarea îngrăşămintelor animale sau chimice şi a substanţelor fitofarmaceutice;

b) irigarea cu ape care nu au caracteristici de potabilitate;

c) culturile care necesită lucrări de îngrijire frecventă sau folosirea tracţiunii animale;

d) păşunatul.

**Art. 28.** Lucrările şi instalaţiile de captare a apei vor fi apărate împotriva inundaţiilor prin lucrări specifice, conform normelor tehnice în vigoare, iar în cazul captărilor de mal întreaga arie aferentă zonei de protecţie sanitară cu regim sever va fi îndiguită, cu respectarea normelor tehnice specifice.

**Capitolul VIII. Măsuri referitoare la protecţia sanitară a construcţiilor şi instalaţiilor.**

**Art. 29** - Dimensionarea zonei de protecţie sanitară cu regim sever pentru camere de captare a izvoarelor, staţiile de pompare, instalaţiile de îmbunătăţire a calităţii apei - deznisipatoare, decantoare, filtre, stații de dezinfectie si altele asemenea -, statiile de imbuteliere a apelor minerale, rezervoarele, aductiunile si retelele de distributie se va face cu respectarea urmatoarelor distanțe:

a) camere de captare izvoare, 2 m, în jurul clădirilor;

b) statii de pompare, 10 m de la zidurile exterioare ale cladirilor;

c) instalații de tratare, 20 m de la zidurile exterioare ale instalației;

d) rezervoare îngropate, 20 m de la zidurile exterioare ale clădirilor;

f) aducțiuni de apă potabilă, 10 m de la generatoarele exterioare ale acestora; în cazul lucrărilor de artă, distanța poate fi redusă până la 5 m de la generatoarele exterioare doar cu acordul deținătorului aducțiunii, care impune condiții constructive de natură să permită protecția și reparațiile capitale ale aducțiunii;

g) alte aducțiuni precum și conducte din rețelele de distribuție, 3 m de la generatoarele exterioare ale acestora.

**Art. 30**(1) La intersecţia aducţiunilor de apă potabilă sau de ape minerale pentru cura internă ori pentru îmbuteliere cu canalele sau conductele de canalizare a apelor uzate ori meteorice, aducţiunile de apă potabilă, respectiv de ape minerale, se vor amplasa deasupra canalului sau conductei, asigurându-se o distanţă între ele de minimum 0,40 m pe verticală.

(2) În zonele de traversare prevăzute la alin. (1) aducţiunile se vor executa din tuburi metalice, pe o lungime de 5 m, de o parte şi de alta a punctului de intersecţie.

**Art. 31**(1) În cazul în care reţelele de apă potabilă se intersectează cu canale sau conducte de ape uzate menajere ori industriale sau când sunt situate la mai puţin de 3 m de acestea, reţeaua de apă potabilă se va aşeza totdeauna mai sus decât aceste canale ori conducte, cu condiţia de a se realiza adâncimea minimă pentru prevenirea îngheţului.

(2) Atunci când, din cauze obiective, nu se pot îndeplini condiţiile prevăzute la alin. (1), se vor lua măsuri speciale care să prevină exfiltrarea apelor din canalele sau conductele de canalizare a apelor uzate.

**Art. 32**. La proiectarea şi execuţia reţelelor de apă potabilă se vor avea în vedere evitarea oricăror legături între acestea şi reţelele de apă nepotabilă, precum şi realizarea şi menţinerea în timp a etanşeităţii.

**Art. 33.** Se interzice trecerea conductelor de apă potabilă sau de ape minerale prin cămine de vizitare a reţelei de canalizare, prin canale de evacuare a apelor uzate, prin haznale etc.

**Capitolul IX. Supravegherea comportării acviferelor în exploatare**

**Art. 34** (1) Pentru asigurarea folosirii rationale si a protectiei resurselor de apa subterana impotriva supraexploatarii si poluarii, in cazul captarilor destinate alimentarii cu apa potabila care furnizeaza in medie peste 100 mc de apă pe zi, detinatorii acestora au obligatia de a efectua in forajele captarii observatii si masuratori privind evolutia debitelor exploatate (minim saptamanal) si evolutia nivelurilor apelor subterane (minim lunar) si a calitatii acestora (minim semestrial), pe baza unui program stabilit prin regulamentul de exploatare al captărilor, de a tine o evidenta la zi a datelor obtinute in cadrul programului si de a transmite aceste date unitatii bazinale de gospodarire a apelor, in conformitate cu prevederile [art. 35 din](http://192.168.0.1:8080/legis/oficiale/afisp.php?f1=64710&diez1=r8&f2=8565&diez2=A35&link=" \t "_top) [Legea nr. 107/1996](http://192.168.0.1:8080/legis/oficiale/afisp.php?f1=64710&diez1=r9&f2=8565&diez2=&link=" \t "_top), cu modificările şi completările ulterioare.

(2) In cazul lucrărilor de captare destinate alimentarii cu apa potabila care furnizeaza in medie peste 5.000 mc de apa pe zi, deţinatorii acestora vor amplasa si executa, in interiorul zonei de protectie sanitara cu regim de restrictie, un numar de foraje de monitorizare dependent de dimensiunile captarii, foraje ale caror amplasament si caracteristici tehnice vor fi menţionate în autorizația de gospodarire a apelor; programul de observatii si masuratori prevazut la alin. (1) va fi efectuat atat in forajele captarii, cat si in forajele de monitorizare. Numărul de foraje, amplasamentul acestora şi programul de monitorizare va fi stabilit prin studiul hidrogeologic pentru dimensionarea zonelor de protecţie sanitară şi a perimetrului de protecţie hidrogeologică.

(3) Administratia Nationala "Apele Romane" prin Institutul Naţional de Hidrologie şi Gospodărirea Apelor centralizează şi ţine la zi evidenţa computerizată a zonelor de protecţie sanitară şi a perimetrelor de protecţie hidrogeologică din fiecare bazin hidrografic, în vederea înscrierii acestora în Registrul zonelor protejate.

**Capitolul IX. Sancțiuni**

**Art. 35.** Constituie contravenţii la prezentele norme următoarele fapte:

a) proiectarea şi executarea obiectivelor prevăzute la art. 2 lit. a) şi b), fără a avea în vedere protecţia sanitară a acestora pe baza documentaţiei prevăzute la art. 8 alin. (1);

b) punerea în funcţiune, respectiv exploatarea obiectivelor prevăzute la art. 2 lit. a) şi b), fără instituirea în teren a zonelor de protecţie sanitară prevăzute de prezentele norme, delimitate conform documentaţiei prevăzute la art. 8 alin. (1);

c) refuzul deţinătorilor obiectivelor prevăzute la art. 2 lit. a) şi b) de a pune la dispoziţia persoanelor cu drept de control documentaţia de instituire a zonelor de protecţie sanitară şi/sau accesul la obiective şi terenuri în scopul verificării concordanţei între zonele instituite propriu-zis în teren şi cele prevăzute în documentaţie;

d) inexistenţa împrejmuirii şi a plăcuţelor avertizoare la limita zonei de protecţie sanitară cu regim sever a unei captări, precum şi nerespectarea măsurilor prevăzute pentru această zonă;

e) netransmiterea către autoritățile publice locale competente în termen de 30 de zile a planurilor de situație cu delimitarea zonelor de protecție prevăzute la art. 8 lit.b) și lit.c) din prezentele norme;

f) nerefacerea cu respectarea prezentelor norme a documentațiilor de urbanism existente, în termen de 1 an de la aprobarea prezentelor norme;

g) inexistenţa bornării şi semnalizării zonei de protecţie sanitară cu regim de restricţie, prevăzute în documentaţia întocmită conform prezentelor norme;

h) refuzul deţinătorului captărilor de ape subterane, cu excepţia celor prevăzute la art. 14, de a prezenta inventarul folosinţei terenurilor aflate în zona de protecţie sanitară cu regim de restricţie în vederea respectării măsurilor corespunzătoare prevăzute de prezentele norme, precum şi lipsa acestor documente;

i) nerealizarea forajelor de monitorizare prevăzute la art. 35 şi 43, conform condiţiilor prevăzute în avizul, respectiv autorizaţia de gospodărire a apelor;

j) nerealizarea programului de observaţii şi măsurători prevăzut la art. 35 şi 42, netransmiterea datelor către unităţile bazinale de gospodărire a apelor, în conformitate cu prevederile autorizaţiei de gospodărire a apelor, lipsa unei evidenţe la zi a datelor obţinute în cadrul programului sau refuzul de a prezenta această evidenţă persoanelor cu drept de control.

**Art. 36** (1) Contravenţiile prevăzute la art. 37 se sancţionează după cum urmează:

a) cu amendă de la 6.000 lei (RON) la 12.000 lei (RON), faptele prevăzute la art. 37 lit. b), d), e), f) şi i);

b) cu amendă de la 3.000 lei (RON) la 6.000 lei (RON), faptele prevăzute la art. 37 lit. a), c), g), h) şi j).

(2) Contravenientul poate achita în termen de cel mult 48 de ore de la data încheierii procesului-verbal de constatare ori, după caz, de la data comunicării acestuia jumătate din minimul amenzii prevăzute la alin. (1) pentru fapta săvârşită.

**Art. 37.** Constatarea contravenţiilor şi aplicarea sancţiunilor se fac de către:

a) inspectorii Inspecţiei de stat a apelor din cadrul autorităţii publice centrale din domeniul apelor şi inspectorii din cadrul Administraţiei Naţionale "Apele Române";

b) comisarii Gărzii Naţionale de Mediu;

c) inspectorii compartimentelor de inspecţie teritorială pentru resurse minerale ale Agenţiei Naţionale pentru Resurse Minerale;

d) alte persoane împuternicite de conducătorul autorităţii publice centrale din domeniul apelor sau al autorităţii administraţiei publice locale.

**Art. 38.** Dispoziţiile referitoare la contravenţiile prevăzute la [art. 36 şi 37 se completează cu prevederile Ordonanţei Guvernului nr. 2/2001](http://legislatie.just.ro/Public/DetaliiDocumentAfis/29779#id_artA168) privind regimul juridic al contravenţiilor, cu modificările şi completările ulterioare.

**Capitolul IX. Dispoziții tranzitorii și finale**

**Art. 39** (1) În situaţia restrângerii sau încetării funcţionării unor lucrări existente de captare a apelor subterane, abandonarea acestora se va face numai după închiderea lor conform instrucţiunilor aprobate prin ordin al conducătorului autorităţii publice centrale din domeniul apelor, pentru a se evita utilizarea acestor lucrări la evacuarea de reziduuri în subteran şi pentru a se reface continuitatea acviferului.

(2) Pentru avizarea de către autorităţile de gospodărire a apelor a unor noi lucrări de captare ale aceluiaşi beneficiar documentaţia va conţine obligatoriu costul şi operaţiunile necesare închiderii lucrărilor de captare abandonate conform instrucţiunilor prevăzute la alin. (1).

(3) Autorizaţia de gospodărire a apelor pentru noile lucrări de captare nu poate fi eliberată fără realizarea efectivă a operaţiunilor de închidere a vechilor lucrări de captare, prevăzute în documentaţia avizată.

**Art. 40** În cazurile în care se va constata că, din cauze neprevăzute, zonele instituite conform prevederilor prezentelor norme nu conferă protecţia necesară, la cererea unităţilor de sănătate publică şi a celor pentru gospodărirea apelor, cei care exploatează obiectivele prevăzute la art. 2 vor lua măsuri pentru redimensionarea zonelor de protecţie.

**Art. 41.** Captările de ape subterane destinate alimentării centralizate cu apă potabilă pentru care nu poate fi asigurată protecţia sanitară, în conformitate cu prezentele norme, având în vedere situaţia preexistentă în zona de amplasament, vor primi avizul, respectiv autorizaţia de gospodărire a apelor, numai dacă documentaţia de fundamentare a acestora demonstrează că nu este fezabilă nici o altă soluţie de alimentare cu apă. În acest caz documentaţia trebuie să prevadă lucrări suplimentare pentru supravegherea calităţii apei în amonte de captare, precum şi programul de monitoring pe care deţinătorul captării urmează să îl efectueze în lucrările respective, în vederea avertizării în timp util a consumatorilor asupra oricărei eventuale poluări a apei.

**Art. 42.** Termenii şi expresiile tehnice folosite în prezentele norme au semnificaţiile stabilite în anexa care face parte integrantă din prezentele norme.

**Anexa la Normele speciale privind**

**caracterul şi mărimea zonelor de**

 **protecţie sanitară şi hidrogeologică**

**Definiţiile termenilor tehnici folosiţi în cuprinsul normelor**

1. acvifer - unul sau mai multe strate geologice cu o porozitate şi o permeabilitate suficiente pentru a permite fie trecerea unui curent important de apă, fie captarea unor cantităţi importante de apă subterană;

2. aducţiune - ansamblul construcţiilor şi instalaţiilor care asigură transportul apei între obiectele principale ale sistemului de alimentare cu apă situate în amonte de rezervor;

3. apă pluvială - apă din precipitaţii care se scurge la suprafaţa terenului spre depresiuni naturale, canale de coastă, rigole sau alte sisteme constructive prevăzute pentru evacuare;

4. apă potabilă - apă care poate fi consumată de om, direct sau indirect, timp îndelungat, fără a-i prejudicia sănătatea, îndeplinind condiţiile prevăzute de [Legea nr. 458/2002](http://legislatie.just.ro/Public/DetaliiDocumentAfis/37723) privind calitatea apei potabile, cu modificările și completările ulterioare;

5. apă uzată (reziduală) - orice apă care a făcut obiectul unei folosiri şi căreia în procesul de utilizare i s-au modificat caracteristicile fizice, chimice, biologice sau microbiologice;

6. captare de apă - ansamblu de construcţii şi instalaţii care servesc la preluarea apei dintr-o sursă naturală, în vederea satisfacerii necesarului unei folosinţe;

7. dren - construcţie hidrotehnică cu dimensiunea principală dezvoltată pe orizontală, realizată în scopul captării apei dintr-un strat acvifer de mică adâncime sau în scopul coborârii nivelului apei subterane;

8. epurarea apei - succesiune de procedee tehnologice prin care sunt reţinute, neutralizate şi îndepărtate elementele impurificatoare din apele uzate;

9. foraj - puţ executat prin forare şi definitivat prin tubarea unei coloane prevăzute cu filtre, în scopul captării apelor subterane sau al efectuării de observaţii asupra acestora;

10. puţ absorbant - puţ cu fund şi pereţi perforaţi, executat până la nivelul unui strat permeabil, în scopul introducerii în acesta a unor cantităţi de apă uzată;

11. realimentare artificială a acviferului - introducerea voluntară de apă în acviferul respectiv, pentru mărirea afluxului de apă sau pentru ridicarea nivelului apelor subterane, reprezentând aportul de apă în acvifer suplimentar alimentării sale naturale;

12. reţea de canalizare - parte din sistemul de canalizare alcătuită din canale, construcţii-anexă, staţii de pompare etc., care asigură colectarea şi transportul apelor uzate şi pluviale în afara incintelor utilizatorilor;

13. reţea de distribuţie - parte din sistemul de alimentare cu apă alcătuită din conducte, armături şi construcţii-anexă, prin care apa este distribuită utilizatorilor;

14. sistem de alimentare cu apă - ansamblu de construcţii şi instalaţii prin care apa este preluată dintr-o sursă naturală, este tratată, transportată, înmagazinată şi distribuită utilizatorilor;

15. sistem de canalizare - ansamblu de canale, construcţii-anexă, staţii de pompare etc., prin care apele uzate şi pluviale sunt colectate, transportate, epurate şi evacuate într-un receptor.